Orions belte (film)

***Orions Belte*** er en norsk action-thriller fra 1985, regissert av Ola Solum. Handlingen er lagt til Svalbard midt i 1980-årene. Tre norske eventyrere oppdager en hemmelig russisk lyttestasjon, og må flykte for livet. Bare en av dem overlever ferden tilbake til fastlands-Norge. Filmen er basert på Jon Michelets roman med samme tittel fra 1977. 

Orions Belte regnes som en av de mest vellykkede norskproduserte filmer fra 1980-årene. Parallelt med den norske versjonen, ble filmen tatt opp i engelsk-språklig versjon med tittelen *Orion's Belt*. Produsentene Dag Alveberg og Petter Borgli og filmens regissør Ola Solum hadde ambisjoner om å fenge et internasjonalt kinopublikum. Filmen ble blant annet solgt til både USA og Storbritannia.

Filmen ble finansiert av et kommandittselskap (KS) med hjelp av statsstøtte. Produsentene opprettet kommandittselskapet KS Orion Film AS i samarbeide med skuespillerne. De satset egne penger for å komme i gang. Opplegget ble tilpasset filmbransjen av et meglerfirma som brukte modeller fra shippingindustrien. Denne risikoen måtte selskapet ta fordi den offentlige støtten ikke var nok til et så stort prosjekt.

Fraktefartøyet «Sandy Hook» har en sentral rolle i filmen. KS Orion Film AS kjøpte i januar 1984 fraktefartøyet MS «Listein» fra Vestlandet for å benytte det som «Sandy Hook». «Listein» var en svært gammel båt og hadde fortid som lokalrutebåt DS «Haus» fra 1914. Scenene med båten ble spilt inn på Svalbard og i Finnmark (ved Kjøllefjord), der «Sandy Hook» ble senket som en del av handlingen i filmen. Navnet «Sandy Hook» kommer av at Jon Michelet sommeren 1976 arbeidet på et lite fraktefartøy i løsfart rundt Svalbard for å gjøre research til boken *Orions belte* (som kom ut julen 1977). Dette fraktefartøyet het «Sandsvalen».

Filmen ble utgitt på DVD i 2004. Den ble i 2005 gitt ut på nytt etter omfattende restaurering av lyd og bilde ettersom utgivelsen fra 2004 var av dårligere kvalitet. I 2012 ble filmen gitt ut på Blu-ray.

## Mottakelse
Da filmen kom på kino i 1985, ble den av filmmagasinet *[[Film & Kino]]* karakterisert som et «brakgjennombrudd for profesjonalisme som vi aldri før har sett innen norsk film».

*Orions belte* vant fire priser under Amandaprisen 1985, som var den første utdelingen av Amandaprisen. Filmen vant klassene beste norske film, beste mannlige skuespiller (Helge Jordal), beste foto (Harald Paalgard) og beste originalskrevne musikk (Geir Bøhren og Bent Åserud). Filmen vant også Filmkritikerprisen i 1985. I forbindelse med Amandaprisens 25-årsjubileum, fikk tre skuespillere fra filmen, Helge Jordal, Kjersti Holmen og Sverre Anker Ousdal, Amandakomiteens ærespris under Amandaprisen 2009.

VGs anmelder ga filmen terningkast fem.

## Handlingsreferat
Historien sentrerer rundt tre sjømenn som driver mer eller mindre lyssky virksomhet om bord på fartøyet sitt, Sandy Hook. Historien begynner med at to av dem, Tom Jansen (spilt av Helge Jordal) og Sverre (spilt av Hans Ola Sørlie) tar med seg turister på isbjørn-safari. De tilbringer også mye tid ved en pub i Longyearbyen, hvor Toms kjæreste Eva Jelseth (spilt av Kjersti Holmen) også blir presentert. Den tredje sjømannen, Lars, legger frem en plan om å frakte en bulldoser til fastlandet fra Sarstangen på Svalbard. Vennene har imidlertid fått beskjed om å dumpe kjøretøyet underveis, slik at eieren kan inkassere forsikringspengene, såkalt forsikringssvindel.

De tre planlegger å selge kjøretøyet videre i all hemmelighet til kjøpere på Grønland. Mens han er i havn, blir Tom kalt inn for å besøke guvernør Bache (spilt av Jon Eikemo) som advarer om at han holder øye med de tre sjømennene, i tilfelle de skulle finne på noe ulovlig. Etter en dramatisk - men vellykket - levering av bulldoseren til kjøperne på Grønland, returnerer de mot Longyearbyen. De melder fra til Isfjord radio at de fikk problemer under en storm, mens de avviker fra den planlagte ruten tilbake for å unngå en alt for tidlig retur. Imidlertid blir de virkelig utsatt for dårlig vær, og bestemmer seg for å ankre opp ved en nærliggende øy: Kjerulføya, nord for Nordaustlandet. Dagen etter går de i land på øya i håp om å finne mat, men oppdager i stedet en merkelig kabel. De følger kabelen, og finner en hemmelig sovjetisk lyttestasjon.

De oppdager snart at stasjonen er aktiv, og de blir oppdaget av sovjetrussiske soldater. Etter en intens skuddveksling, hvor Sverre blir såret, ender kameratene opp med å drepe en sovjetisk soldat. Sjømennene forsøker å stikke av, og kommer seg tilbake til Sandy Hook. De bestemmer seg for å blande seg med andre fiskebåter i området for å unngå å bli oppdaget. Imidlertid blir de raskt oppdaget av et tilsynelatende sivilt russisk Aeroflot-helikopter, som viser seg å være tungt bevæpnet. Helikoteret åpner ild mot skipet deres. Sandy Hook styrer inn i en smal bukt, og hovedpersonene skyter tilbake mot helikopteret. De klarer til slutt å ødelegge helikopteret med en improvisert brannbombe. Deretter fortsetter de til Kapp Dufferin, hvor de ankrer opp. Tom ror til land for å skaffe forsyninger. Mens han er på land, ankommer nok et sovjetisk helikopter som avfyrer et missil mot Sandy Hook - og dreper Lars og Sverre.

Tom må nå gå til fots over hele Spitsbergen, for å komme seg tilbake til Longyearbyen. Etter en lang marsj gjennom villmarken kommer han endelig til en stengt gruve, og gjemmer seg i en taubane som frakter kull inn til Longyearbyen. Han våkner deretter ved et sykehus, hvor han møter guvernør Bache igjen. Men Toms historie om skipets forlis blir ikke trodd, og han blir sendt til Oslo for videre avhør av en amerikansk oberst (spilt av Jon Ausland) og annet amerikansk militært personell. Han blir vist bilder av ulike sovjetrussiske lyttestasjoner, og identifiserer det han så på Kjerulføya. Tom får deretter tilbud om falsk identitet, og arbeid om bord på et utenriks-fartøy. Men på vei til havnen stikker han av fra militærpolitiet, ved å blande seg med paraden i det årlige Oslo-karnevalet på den tiden. To avslutninger av filmen ble produsert, men begge avslutningene ender med at Tom blir myrdet. Hvorvidt dette blir gjennomført av sovjetisk eller amerikansk etterretning er et åpent spørsmål.

## Skuespillere
* Helge Jordal som Tom Jansen
* Sverre Anker Ousdal som Lars
* Hans Ola Sørlie som Sverre
* Kjersti Holmen som Eva Gjelseth
* Vidar Sandem som Helge
* Nils Johnson som Erik
* Jon Eikemo som Bache, guvernør på Svalbard
* Johan Sverre som Myhre
* Jan Hårstad som Tveten
* Holger Vistisen som Morken
* Erik Øksnes som Sørensen
* Bjørg Telstad som Mai
* John Ausland som som en amerikansk oberst
* Jarl Goli som en sersjant
* Tor Stokke som en justisminister
* Jarle Stærnes som en statssekretær
* Knut Ørvig som en russisk konsul
* Steve Plytas som en russisk ambassadør
* Steinar Danielsen som en gruve-arbeider
* Eli Lundaas som en resepsjonist
* Servald Cirkov som en russer
* Geir Furuseth som en russer
* Isak Rogde som en russer
* William Kisum som en tysk turist
* John Hahn-Petersen som en tysk turist
* Gordon Sterne som en amerikansk turist
* Sari Price som en amerikansk turist
* Kirsten Sunde Andersen som en turist
* Gjertrud Endestad som en turist

## Litteratur
* Sølve Skagen (red.) *Orions belte fra idé til film* 2005 ISBN 82-412-0540-6

## Referanser


## Eksterne lenker
* 
* Filmplakat med «Svalbard Theme»
* anmeldelse av ''Orions belte'' på Cinerama.no